Virallinen lehti nro C 325 , 12/11/1999 s. 0005



KIRJALLINEN KYSYMYS E-3336/98 esittäjä(t): Irene Soltwedel-Schäfer (V) komissiolle (10. marraskuuta 1998) Aihe: Geenimanipuloitujen kasvien levittämiskokeet ja "liikkeeseenlasku" 1. Saksassa Marburg-Biedenkopfin hallintopiirissä sijaitsevan Rauischolzhausenin kunnan asukkaat epäilevät suoritettujen geenimanipuloitujen kasvien levittämiskokeiden laillisuutta muiden osavaltioiden viimeaikaisen oikeuskäytännön perusteella (Berliinin kamarioikeus, 2S 9.97). Mitä mahdollisuuksia asianomaisilla kansalaisilla on valittaa tästä levittämisestä? 2. Kunnan asukkaat epäilevät myös paikkakunnalla sijaitsevan Gießenin yliopistoon kuuluvan kasvinviljely- ja -jalostusinstituutin suorittaman geenimanipuloitujen kasvien "liikkeeseenlaskun" laillisuutta. Mitä mahdollisuuksia asianomaisilla kansalaisilla on valittaa tästä liikkeeseenlaskusta? 3. Hyväksyttiinkö Rauischolzhausenissa tähän mennessä suoritetut levittämiskokeet sääntöjen mukaisesti? Jos hyväksyttiin, mikä oli oikeudellinen perusta ja mitä siinä käsitellään? 4. Onko tämänkertainen geenimanipuloitujen kasvien "liikkeeseenlasku" hyväksytty sääntöjen mukaisesti? Jos on hyväksytty, mikä on oikeudellinen perusta ja mitä siinä käsitellään? 5. Mitä vaaroja geenoimanipuloitujen kasvien levittämiskokeista ja "liikkeeseenlaskusta" aiheutuu ihmisille ja eläimille? 6. Mitä seurauksia geenimanipuloitu rapsi aiheuttaa lähiympäristössä - kasveille - pohjavedelle - ilmalle ja - maaperälle ja mitä muutoksia ja vaurioita niissä syntyy? Komission jäsenen Ritt Bjerregaardinkomission puolesta antama vastaus (7. tammikuuta 1999) 1.-4. Geneettisesti muunnettujen organismien (GMO) tarkoituksellisesta levittämisestä ympäristöön annetun neuvoston direktiivin 90/220/ETY(1) b-osassa säädetään GMO:en tarkoituksellisesta levittämisestä ympäristöön tutkimusta ja kehittämistä varten. Direktiivin c-osassa säädetään GMO:ista koostuvien tai niitä sisältävien tuotteiden markkinoille saattamisesta. Arvoisan parlamentin jäsenen mainitsemat kokeet ovat Saksan viranomaisten antamien tietojen mukaan rikkakasvien torjunta-aineille vastustuskykyisen geneettisesti muunnetun rapsin levittämiseen liittyviä kokeita. Kyseisen geneettisesti muunnetun rapsin markkinoille saattaminen on hyväksytty jo vuonna 1996(2). Kun tuote on edellä mainitun direktiivin 13 artiklan 5 kohdan mukaan hyväksytty, sitä voidaan "ilman toista ilmoitusta käyttää yhteisön alueella edellyttäen, että käyttöön liittyviä ympäristöä ja maantieteellisiä alueita koskevia erityisiä ehtoja noudatetaan tarkoin". Arvoisan parlamentin jäsenen mainitsema oikeusistuimen päätös koskee kokeilua, jonka tarkoituksena on direktiivin b-osan mukainen GMO:en tarkoituksellinen levittäminen ympäristöön, eikä päätös siis liity edellä mainittuun kokeiluun. Berliinin lääninoikeus vahvisti, että lupa, jonka Saksan viranomaiset antoivat GMO:en tarkoitukselliseen ja kansallisesti suoritettavaan levityskokeiluun, oli laillinen. 5.-6. Edellä mainitun direktiivin 4 artiklan mukaan jäsenvaltioiden on "huolehdittava, että kaikki tarpeelliset toimenpiteet toteutetaan sellaisten ihmisten terveydelle ja ympäristölle haitallisten vaikutusten välttämiseksi, joita GMO:en tarkoituksellinen levittäminen tai markkinoille saattaminen voi aiheuttaa". GMO:en tai niitä sisältävien tuotteiden tarkoituksellinen levittäminen on sallittua ainoastaan perusteellisen riskien arvioinnin jälkeen. Tällaisen riskien arvioinnin yhteydessä otetaan huomioon kaikki arvoisan parlamentin jäsenen kysymyksensä kuudennessa kohdassa esittämät seikat ja kaikki GMO:en levittämisestä aiheutuvat suorat ja epäsuorat vaikutukset. GMO:en markkinoille saattamista koskeva lupa annetaankin vain, jos ei ole mitään syytä olettaa, että menettelystä aiheutuisi haitallisia vaikutuksia ihmisten terveydelle ja ympäristölle. Tämä on EY:n perustamissopimuksen 130 artiklassa määrätyn ennaltaehkäisyn periaatteen mukaista. (1) EYVL L 117, 8.5.1990. (2) EYVL L 37, 15.2.1996.